31982R3402
L 357/16
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 3402/82 НА КОМИСИЯТА
от 17 декември 1982 година
относно класирането на стоки в подпозиция 38.19 Х от Общата митническа тарифа
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент (ЕИО) № 97/69 на Съвета от 16 януари 1969 г. относно мерките, които трябва да бъдат взети за еднаквото прилагане на номенклатурата на Общата митническа тарифа (1), последно изменен с Акта за присъединяване на Гърция, и по-специално член 3 от него,
като има предвид, че с цел да се осигури еднакво прилагане на номенклатурата на Общата митническа тарифа, е необходимо да се приеме разпоредба относно тарифното класиране на базов препарат за дъвка във формата на цилиндрични парчета, състоящ се (тегловно) от 34 % бутил каучук, 15 % полиетилен, 13 % поли(винил ацетат), 28 % растителна смола и 10 % калциев карбонат;
като има предвид, че позиция № 38.19 от Общата митническа тарифа, приложена към Регламент (ЕИО) № 950/68 на Съвета (2), последно изменен с Регламент (ЕИО) № 3000/82 (3), включва също така препарати от химическата и сродни промишлености, които не са упоменати или включени другаде;
като има предвид, че въпросният продукт има характеристиките на препарат от химическата или сродна промишленост;
като има предвид, че при липсата на по-специфична позиция, той трябва да се класира в позиция № 38.19; като има предвид, че в тази позиция подходяща е подпозиция 38.19 Х;
като има предвид, че разпоредбите, предвидени в настоящия регламент, са в съответствие със становището на Комитета по номенклатурата на Общата митническа тарифа,
ПРИЕ НАСТОЯЩИЯ РЕГЛАМЕНТ:
Член 1
Базов препарат за дъвка във формата на цилиндрични парчета, състоящ се (тегловно) от 34 % бутил каучук, 15 % полиетилен, 13 % поли(винил ацетат), 28 % растителна смола и 10 % калциев карбонат, се класира в Общата митническа тарифа в следната подпозиция:
38.19
Химични продукти и препарати от химическата или сродни промишлености (включително смесите на естествени продукти), които не са упоменати или включени другаде; отпадъчни продукти на химическата или сродни промишлености, които не са упоменати или включени другаде:
Х. Други.
Член 2
Настоящият регламент влиза в сила на двадесет и първия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 17 декември 1982 година.